Alikersantin liiallinen kiinnostus naispuolista alokasta kohtaan ja öinen lääppiminen veivät Kainuun prikaatin maastoharjoituksen jälkiselvittelyt käräjäoikeuden pöydän ääreen.

Joukko varusmiehiä oli yön yli kestävässä maastoharjoituksessa heinäkuun lopulla 2016.

Naispuolisen alokkaan vartiovuoro päättyi kolmen aamuyöstä, jonka jälkeen hän meni nukkumaan telttaan makuupussissa. Vieressä nukkui hänen esimiehensä oululainen alikersantti, joka jo ennen maastoharjoitusta oli yrittänyt saada nuorelta naiselta puhelinnumeroa asekäsittelyharjoituksen yhteydessä.

Vartiovuoron päättymisen jälkeen aikaa ennätti kulua teltalla vain vartin verran, kun alikersantti kääntyi nuoreen naiseen ja yritti vetää tätä itseään vasten ns. lusikka-asentoon. Samalla mies painoi voimakkaasti etumustaan naisen takapuolta ja alaselkää vastaan samalla pitäen kiinni alokasta lantiosta.

Alokas oli tökännyt esimiestään kauemmaksi ja vetäytynyt noin 20–30 sentin päähän lähentelevästä lääppijästä. Tämän jälkeen alikersantti oli joutunut poistumaan teltasta joksikin aikaa vartiointiin liittyen, mutta oli aloittanut jälleen lähentely-yritykset pian telttaan saavuttuaan.

Nainen oli tönäissyt miestä kauemmaksi ja tehnyt selväksi, ettei lusikka-asennossa makaaminen käy päinsä, vaikka molemmat omissa makuupusseissaan olivatkin. Alokas oli lopulta nukahtanut, mutta herännyt hetken päästä, kun alikersantti oli jälleen asettanut käden naisen päälle. Tämän jälkeen nukkumisyritykset lähentelijän vieressä eivät enää maistuneet, vaan nainen vietti loppuyön ulkosalla.

Ahdistelija tuomittiin maanantaina Kainuun käräjäoikeudessa 300 euron sakkoihin palvelusrikoksesta ja seksuaalisesta ahdistelusta. Korvauksia hän joutuu maksamaan uhrilleen 800 euroa ja vastaajan asianajakuluja 415 euroa.

Nuorukainen tunnusti palvelurikoksen, mutta kiisti seksuaalisen ahdistelun. Hän väitti toimineensa unessa, mutta oikeus ei selitystä uskonut. Tuomiota määrätessään käräjäoikeus otti huomioon lähentelijän olleen esimiesasemassa alokkaaseen nähden, joten päiväsakkoja määrättiin maksettavaksi 50, vaikka syyttäjän rangaistusvaatimus oli ollut pienempi.